El MAGa recupera el Laboratori de Conservació i Restauració
21 octubre 2020

## El MAGa recupera el Laboratori de Conservació i Restauració21 octubre 2020Última actualización: 14 julio 2025

![](../gestion/img/ao1386-copia.jpg)  
  

La **regidora delegada de Patrimoni Històric, Artístic i Cultural, Alícia Izquierdo**, va visitar ahir les re-condicionades instal·lacions del Laboratori de Conservació i Restauració del Museu Arqueològic de Gandia, acompanyada del seu **director, l'arqueòleg municipal Joan Negre**.

Des del Departament d'Arqueologia i Patrimoni s'ha recuperat aquest espai, dotant-lo dels equipaments i personal necessaris per tal de fer front a les necessitats del museu, que actualment està restaurant desenes de peces amb l'objectiu de dotar de contingut la nova exposició permanent sobre el món antic a la Safor, que obrirà les seues portes el proper any 2021.  
  
Concretament, s'estan netejant, consolidant i restaurant nombrosos materials arqueològics provinents d'alguns dels més importants jaciments arqueològics ibers, romans i visigots de la comarca, com ara El Rajolar, Rafalcaid i L'Alqueria de Rubio (Gandia), El Rabat (Rafelcofer), La Sort (Ròtova), Pardines (Beniarjó) o l'Hort de la Torre (Vilallonga), entre d'altres. Podem destacar, entre les peces més significatives de la nova col·lecció, el tresor de bronzes recuperat a la vil·la romana de Rafalcaid, algunes urnetes ibèriques decorades provinents dels jaciments de La Vital, Sanxo Llop i l'Hospital de Sant Marc, les joies provinents dels aixovars visigots de l'Alqueria de Rubio o un repertori de més d'un centenar de monedes iberes i romanes de diversos jaciments de la comarca.  
_  
“La tasca realitzada en aquest laboratori, per a l'organització i equipament del qual s'ha comptat amb l'assessorament del Museu de Prehistòria de València, permetrà a l'Ajuntament de Gandia mantindre en perfecte estat de conservació tots els elements patrimonials dels quals n'és responsable, a més de fornir el Museu Arqueològic de peces de gran riquesa històrica. La funció dels museus, no només com a institucions de recerca i difusió de la nostra història entre la ciutadania del nostre territori, sinó com a motors econòmics i pols d'atracció, esdevé cabdal en una ciutat que aposta per un model de turisme sostenible, intel·ligent i diversificat”_, ha explicat Izquierdo.